Kegyelem nektek és békesség Istentől, a mi Atyánktól, és az Úr Jézus Krisztustól Ámen

Róm 5, 18-21  
*Ahogyan tehát egy ember bűne lett minden ember számára kárhozattá, úgy lett egynek az igazsága minden ember számára éltető megigazulássá. 19Mert ahogyan az egy ember engedetlensége által sokan lettek bűnösökké, úgy az egynek engedelmessége által is sokan lesznek igazakká. 20Közben pedig eljött a törvény, hogy megnövekedjék a bűn. De ahol megnövekedett a bűn, ott még bőségesebben kiáradt a kegyelem; 21hogy amiképpen uralkodott a bűn a halálban, úgy uralkodjék a kegyelem is az igazság által az örök életre Jézus Krisztus, a mi Urunk által.*

Krisztus igazságából élő Gyülekezet!

Néhány napja olvastam egy statisztikát, aminek a kérdésköre megfogott. E szerint „havonta kétszázötvenezerszer, vagyis Magyarországon körülbelül tizenkét másodpercenként egy ember beír egy »miért«-tel kezdődő mondatot a Google keresőablakába".   
Ehhez talán nem is kell kifejezetten nagy adathalmaz, hogy bizonyítsam, hogy az ember alapvetően tele van „miért”-ekkel. Vágyakozunk tudni az ok-okozati összefüggéseket, akár jó, akár rossz dologról van szó. És bizony, ha nem tudjuk kikutatni, vagy csak nem tetszik a talált válasz, akkor hajlamosak vagyunk saját válaszainkat elfogadni igazságnak, akkor is, ha érezzük, hogy azért kissé sántít a dolog.  
De miért annyira fontosak nekünk a miértek? – teszem fel most én is a „miért”-tel kezdődő kérdést.   
Két irányt tudok elképzelni a válasz tekintetében.   
Egy részről, ott az a magyarázat, hogy nagyon fontos, a világ működését számunkra megvilágosító „miért”-ekről van szó, amelyek megismerése által nem csak kielégítjük kíváncsiságunkat, hanem valóban előrébb lépünk: tudásban, szellemiségben, tisztességben. Ennek az igazságát azt hiszem könnyű megvizsgálni úgy, ha megnézzük, hogy melyek azok a kérdések, amelyek ma a top, legkeresettebb kérdések. Íme néhány példa: *Miért kék az ég? Miért nem tudok aludni? Miért csuklunk? Miért nem fogyok? Miért nem alszik a baba? Miért dorombol a macska? Miért esik össze a piskóta? Miért múlik el minden, ami szép? Miért viszket a szúnyogcsípés? Miért nem kellek senkinek? Miért nem tudok csatlakozni a wifihez?*.  
Hát, azt hiszem, hogy a feltevésem elbukott, hiszen ezek nem éppen az emberi társadalom, a világ, az emberi életet átfogó valóságnak a legmélyebb, vagy legnagyobb előre lépéssel kecsegtető kérdései.   
A másik lehetséges oknak a sok „miért”-re azt tartom, hogy egyszerűen - a kíváncsiság mellett-, csak saját gondolatainkat és vágyainkat akarjuk igazolni. Keressük a válaszokat, de valójában tényleg csak addig, amíg azt kapjuk, ami kényelmes, ami alátámasztja az életemet, a magamról és dolgaimról kialakított elméletemet.   
Ezt sokkal valószínűbbnek látom. Már csak eleve azért is, mert nem „hogyan”, hanem „miért” kérdésekről beszélünk.   
A „miért”-tel ugyanis leginkább valami olyanra kérdezünk rá, ami már megtörtént, elmúlt, és az okát megmagyaráznánk. Visszatekintve keresünk valamilyen igazságot. A „hogyan” kérdésekkel azonban valami előremutató választ keresünk. Megérteni akarunk, például: „hogyan működik ez, vagy az?”, vagy kifejezetten jó utat találni: „hogyan csináljam jól ezt, vagy azt?”. Az egyik kérdés okot keres, a másik egy cél felé határoz meg.   
Mai alapigénkben Pál apostol sem miérteket akar nekünk megválaszolni. „Miért van bűn?”, „Miért van gonoszság?”, „Miért kell a kegyelem?”. Ha ezekre próbálna válaszolni, akkor ő is megmaradna emberi maszatolásnál, és csak a mentén dilemmázna, hogy vajon tényleg az ember tehet-e a rosszról, vagy ő csak belesodródik, ő csak elszenvedi a kísértést. Tulajdonképpen az önigazolás felé vinné, amely azt mondatná ki vele, hogy ártatlan áldozatok vagyunk, bajbajutott báránykák, akiket a Pásztornak ki kell mentenie a vészből. Ez azonban így meglehetősen hamis kép lenne. Hiszen hol vagyunk mi az ártatlanságtól? Nem kell sorolnom a példákat, szerintem mindenki fel tud sorolni csak az elmúlt napokból is, így a hangoztatott szeretet ünnep közben is, néhány szeretetlen szavát, vagy tették. Okokat biztos találnánk rájuk, de azért talán az ártatlanságát egyikünk se kezdené el bizonygatni. És, most nem teszem hozzá azt se, hogy „tisztelet a kivételnek”, mert nincs olyan! Ha el is hinnéd magadról, hogy te minden emberrel megtettél minden jót, amire lehetőséged volt és ártani pedig egy fikarcnyit se ártottál senkinek, akkor most arra kérlek, hogy tekints az Istennel való kapcsolatodra és jelentsd ki arról is, hogy tökéletesen rendben van.   
Vagy ebben a kérdésben is ártatlan volnál? A „miért tetted”, vagy „miért mulasztottad el megtenni” kérdésekre mind megvan már „jó” a válaszod?   
Pál apostol azt írja alapigénk elején: „*Ahogyan tehát egy ember bűne lett minden ember számára kárhozattá”.* Ez nem azt jelenti, hogy egy másik ember miatt szendevsz. Hogy ő anno hibázott és a te kapcsolatod ma ezért van romlásban az Úrral. Ez azt jelenti, hogy ahogyan egy ember, az a bizonyos első Ádám, vagy Éva a bűnt tudta választani a Teremtő Úrral szemben, épp úgy tudod - és választod is-, ma te is a bűnt és ezzel együtt a kárhozatot. Ez nem az a „ki tehet róla” kérdés, amit kisgyermekként te is úgy válaszolhatsz meg, hogy „nem én kezdtem, nem tehetek róla”. Nem az Isten rendelt szenvedésre, vagy kárhozatra és Ő egyértelműen kijelentette, hogy nem is azt az utat munkálta ki neked az Ő megváltó akarata szerint, tehát vagy meghazudtolod a te mennyei Atyádat, vagy belátod, hogy igenis te döntesz a fájdalom, a szenvedés és a halál mellett az Isten akaratával szemben. Arra a bizonyos „miért”-re, hogy „miért van gonosz, rossz, fájdalom, halál a világban?”, nem a törvény, nem Isten, nem a kísértés az igazi válasz, hanem Te. A te döntésed. Ez valójában sosem volt kérdés, csak mi szeretnénk, hogy az legyen.  
Pál apostol is a „hogyan”-ra válaszol. Az evangélium a „hogyan”-ra válaszol. Isten azt jelenti ki ma neked is, hogy mindennek ellenére hogyan lesz.   
Tehát hogyan? Alapigénk tanúsága szerint: „*21hogy amiképpen uralkodott a bűn a halálban, úgy uralkodjék a kegyelem is az igazság által az örök életre Jézus Krisztus, a mi Urunk által.”*. ÚGY, illetve így!  
Úgy lehet, úgy működhet bármi, úgy lehet ma szeretet a szavaidban, a tetteidben, úgy lehet ma bizonyosságod, hogy az Isten kegyelme és igazsága tud uralkodni a te életeden is, hogy neked Krisztusod, Megváltó Urad van.

Hogyan? Krisztussal! Hogyan? Kegyelemből! Hogyan? Isten dicsőségére!  
Csak így! Másként nem lehet. Másként nem lesz.

Ma, karácsony ünnepén, ne azt lássuk magunk előtt, hogy egy kisbaba megszületett bő kétezer éve! Ne azt a betlehemi idillnek beállított, mézes-mázos képet lásd magad előtt, ami maximum a képeslapokra elég. Hanem lásd magad előtt önmagad mélységét és a ma hozzád megérkező Megváltót. Krisztust, akiben számodra ott van az út, az igazság és az élet!  
Karácsonykor sok helyen még ma is egy kis csengő szava jelzi a gyerekeknek, hogy beléphetnek a szobába, az ajándékokhoz: íme minden kész. Csengő ugyan nem szólal meg, de a mondat ma számunkra is el fog hangozni, „Íme minden kész, járuljatok az Úr megterített asztalához!”. Íme, minden kész számodra is! Isten elkészítette a te ajándékodat. Nem csengő szól, hanem a még tisztább hangú ige, az evangélium: *„Ne féljetek, mert íme, nagy örömet hirdetek nektek, amely az egész nép öröme lesz: 11üdvözítő született ma nektek, aki az Úr Krisztus”.*  
Isten az Ő mindenható kegyelméből neked ajándékozza Őt, a valóban ártatlant, hogy többé ne önigazoló kérdéseid és hamis válaszaid legyenek, hanem neked Krisztusod lehessen. Így van! Ámen